Кыргыз Республикасынын

Өкмөтүнө караштуу Жергиликтүү

өз алдынча башкаруу иштери

жана этностор аралык мамилелер боюнча

 мамлекеттик агенттигинин

2020-жылдын 28- майындагы

N 01-18/48 буйругу менен

бекитилген

**Жергиликтүү жамааттын Уставын**

**талкуулоо жана кабыл алуу боюнча**

**КОЛДОНМО**

Жергиликтүү жамааттын Уставын талкуулоо жана кабыл алуу боюнча Колдонмо (мындан ары- Колдонмо) Кыргызскрй Республикасынын «Жергиликтүү өз алдынча башкаруу жөнүндө» Мыйзамына ылайык, жергиликтүү жамааттын Уставын (мындан ары - Устав) жергиликтүү жамааттын мүчөлөрү менен талкуу жүргүзүүнү камсыз кылуу жана Кыргыз Республикасынын мыйзамдарында белгиленген тартипте аны айылдык кеңештер тарабынан кабыл алуу максатында, иштелип чыккан.

**1-кадам. Уставдын долбоорун иштеп чыгуу үчүн жумушчу топту түзүү**

Айыл өкмөтүнүн башчысы Уставдын долбоорун иштеп чыгуу боюнча жумушчу топту түзүү максатында айылдык аймактын мүчөлөрүнүн өкүлдөрүнүн катышуусу менен айылдык аймактын деңгээлинде айылдык чогулушту уюштуруп өткөрөт.

Айылдык чогулушта Уставдын долбоорун иштеп чыгуу боюнча жумушчу топтун курамы түзүлөт. Жумушчу топтун курамына төмөнкүлөр кирет:

* айылдык кеңештин төрагасы;
* айыл өкмөтүнүн башчысы;
* айылдык кеңештин депутаттары;
* айыл өкмөтүнүн аппаратынын кызматкерлери;
* жергиликтүү жамааттын мүчөлөрү (айылдык амакта жашаган азчылык улуттардын өкүлдөрүн кошкондо);
* коммерциялык жана коммерциялык эмес уюмдардын өкүлдөрү (ӨЭУ, КУ,КФ, жаштар комитети, аялдар кеңеши, аксакалдар кеңеши, ишкерлер коомчулугу жана башка айылдык аймакта иш алып барган уюмдар).

Жумушчу топту түзүү боюнча айылдык чогулуштун жүрүшү жана анын жыйынтыктары айыл өкмөтүнүн аппаратынын кызматкерлери тарабынан протоколдошдурулат.

**2-кадам. Айыл өкмөтүнүн башчысынын жумушчу топтун курамын бекитүү, Уставдын долбоорун иштеп чыгуу жана талкуулоо боюнча чаралар жөнүндө чечими**

Уставдын долбоорун иштеп чыгуу боюнча жумушчу топтун курамы айыл өкмөтүнүн башчысынын чечими менен бекитилет, анда төмөнкүлөр белгиленет:

* жумушчу топ тарабынан Уставдын долбоорун иштеп чыгуу мөөнөтү;
* Уставдын долбоору менен жергиликтүү жамааттын мүчөлөрүнүн таанышуу жолдору *(жергилиетүү жамааттын Уставдын долбоору менен таанышууга жетүүнү камсыз кылуу жолдорун жазуу керек: ММК, интернет сайттары, радио, телевидение, маалымат тактайларына жайгаштыруу, айылдык кеңештин депутаттарына, айыл өкмөтүнүн аппарат кызматкерлерине, көчө комитеттерине, квартал комитеттерине, жергиликтүү жамааттын мүчөлөрүнө, мекеме, ишканаларга, уюмдарга таратуу жолу менен ж.б.);*
* Уставдын долбоорун презентациялоо жана талкуулоо максатында айылдык кичи-чогулуштардын жана башка уюмдардын, мекемелердин, ишканалардын, көчө жана квартал комитеттеринин ж.б. жергиликтүү жамааттардын жыйындарынын мөөнөтү(төрү) жана өткөрүлүүчү жайы(лары);
* Уставдын долбоору боюнча сын-пикирлерди жана сунуштарды алуу тартиби жана мөөнөтү;
* келип түшкөн сын-пикирлерди жана сунуштарды кароо мөөнөтү жана Уставдын долбоорун жеткире иштеп чыгуу мөөнөтү;
* Уставдын долбоорун кароо боюнча айылдык чогулушту же курултайды өткөрүү мөөнөтү;
* Уставдын долбоорун кабыл алуу үчүн айылдык кеңештин кароосуна киргизүү мөөнөтү.

**3-кадам. Уставдын долбоорун иштеп чыгуу жана аны жергиликтүү жамааттын мүчөлөрүнө тааныштыруу үчүн таратуу**

Уставдын долбоору Кыргыз Республикасынын Өкмөтүнө караштуу Жергиликтүү өз алдынча башкаруу иштери жана этностор аралык мамилелер боюнча мамлекеттик агенттигинин 2020-жылдын 28- майындагы N 01-18/48 буйругу менен бекитилген Жергиликтүү жамааттын типтүү уставынын негизинде жумушчу топ тарабынан айыл өкмөтүнүн башчысынын чечиминде белгиленген мөөнөттө иштелип чыгат.

Уставдын долбоору жумушчу топ тарабынан иштелип чыккандан соң, айыл өкмөтүнүн башчысы Уставдын долбоорунун текстин жергиликтүү жамааттын мүчөлөрү менен тааныштыруу үчүн элдин, уюмдардын, мекемелердин, ишканалардын, коомдук топтордун жана өкмөттүк эмес уюмдардын, ишкерлердин, көчө-квартал комитеттерине таратат.

Уставдын долбоорунун тексти менен жергиликтүү жамааттын мүчөлөрүн тааныштыруу жолдору төмөнкүлөр болушу мүмкүн: ММК жарыялоо, интернет сайттарга, радио, телевидениеге чыгаруу, маалымат тактайларына жайгаштыруу, айылдык кеңештин депутаттарына, айыл өкмөтүнүн аппарат кызматкерлерине, көчө-квартал комитеттерине, жана башка жергиликтүү жамааттын мүчөлөрүнө, мекеме, ишканаларга, уюмдарга таратуу ж.б.

**4-кадам. Уставдын долбоорун кичи-чогулуштарда, жыйындарда талкуулоо жана келип түшкөн сунуштарды иштеп чыгуу**

Уставдын долбоору аны менен жергиликтүү жамааттын мүчөлөрү таанышып чыккандан соң талкуулоого жатат.

Жумушчу топтун мүчөлөрү (чогуу же топторго бөлүнүп), айыл өкмөтүнүн башчысынын чечиминде белгиленген мөнөттө уюмдардын, мекемелердин, ишканалардын, көчө жана квартал комитеттеринин ж.б. чогулуштарында жана жыйындарында Уставдын долбоорун презентация жасайт жана талкуу жүргүзөт. Баардык өткөрүлгөн чогулуштар жана жыйындар жумушчу топ тарабынан протоколдоштурулат, андагы катышуучулардан келип түшкөн сын-пикирлер жана сунуштар жазылып алынууга тийиш.

Кичи-чогулуштарды жана жыйындарды өткөргөндөн соң жумушчу топ келип түшкөн баардык сын-пикирлерди жана сунуштарды жалпылап иштеп чыгат, Кыргыз Республикасынын мыйзамдарына ылайык келүүсү боюнча укуктук аналаз жүргүзөт жана Уставдын долбоорунун акыркы вариантын даярдайт.

**5-кадам. Уставдын долбоорунун акыркы вариантын айылдык чогушута же жергиликтүү жамааттын курултайында кароо**

Уставдын долбоорунун акыркы варианты жумушчу топ тарабынан келип түшкөн сын-пикир сунуштарды эске алуу менен иштелип чыккандан соң айыл өкмөтүнүн башчысына өткөрүлүп берилет.

Айыл өкмөтүнүн башчысы чечимде белгиленген мөөнөттө жумушчу топтун катышуусу менен айылдык чогулушту же жергиликтүү жамааттын курултайын ующтуруп өткөрөт, анда жумушчу топ Уставдын долбоорунун акыркы вариантын презентациялайт жана суроолорго жооп берет. Эгерде кошумча сунуштар келип түшсө аларды иштеп чыгат жана Уставдын долбоорунун акыркы вариантын айылдык кеңештин кароосуна киргизүү үчүн айыл өкмөтүнүн башчысына тапшырат.

**6-кадам. Уставды айылдык кеңеш тарабынан кабыл алуусу жана анын**

**күчүнө кирүү тартиби**

Айыл өкмөтүнүн башчысы Уставдын долбоорунун акыркы вариантын айылдык кеңештин кароосуна аны кабыл алуу үчүн киргизет.

Айылдык кеңештин Уставды бекитүү боюнча токтому депутаттардын жалпы санынын көпчүлүк добушу менен кабыл алынат.

Жергиликтүү жамааттын Уставы айылдык кеңештин жергиликтүү жамааттын Уставын бекитүү жөнүндө токтому расмий жарыяланган кундөн тартып күчүнө кирет.

Жергиликтүү жамааттын Уставынын текстин тиркөө менен айылдык кеңештин жергиликтүү жамааттын Уставын бекитүү тууралуу токтому төмөндөгүчө расмий жарыяланууга жатат:

- айылдык аймактын, райондун, облустун аймагында кыйла кеңири таралган, белгиленген тартипте каттоодон өткөн басылмалардын ичинен айылдык кенеш тарабынан аныкталуучу тиешелүү басылмаларда же айылдык кенеш тарабынан аныкталуучу атайын көрүнүктүү жерлерде (такталарда, стенддерде);

- жергиликтүү өз алдынча башкаруу органынын же жергиликтүү мамлекеттик администрациянын, же Кыргыз Республикасынын Өкмөтүнүн тиешелүү облусунун ыйгарым укуктуу өкүлүнүн, же жергиликтүү өз алдынча башкаруу иштери боюнча ыйгарым укуктуу мамлекеттик органдын расмий веб-сайтында.

Айылдык кеңештин токтомун жана Уставды расмий жарыялоо мамлекеттик жана/же расмий тилдерде толук тексти менен жарыяланууга жатат.

Айылдык кеңештин токтомун жана Уставды каттоону айыл өкмөтүнүн жооптуу катчысы төмөнкү реквизиттерди көрсөтүү менен айылдык кеңештин токтомдорун каттоо жөнүндө журналга жазып түшүрүү аркылуу ишке ашырат:

- актынын түрүн көрсөтүү;

- ченемдик укуктук актыны аталыш, ошондой ал бекитилген документтин аталышы;

- кабыл алынган жери жана датасы;

- каттоо номери.

Расмий жарыяланган күнү айылдык кеңештин токтомунун көчүрмөсү Уставдын көчүрмөсүн тиркөө менен Кыргыз Республикасынын Юстиция министрлигинин тийиштүү аймактык бөлүмүнө эки нускада, мамлекеттик жана/же расмий тилдерде, кагаз жана электрондук түшүрмөлөрдө, жарыяланган булагын көрсөтүү менен ченемдик укуктук актыларын Мамлекеттик реестрине киргизүү үчүн жөнөтүлөт.

**7-кадам. Жергиликтүү жамааттын Уставынын кабыл алынган редакциясы тууралуу жергиликтүү жамаатты маалдымдоо**

Жергиликтүү жамааттын Уставы кабыл алынган күндөн тартып айыл өкмөтүнүн башчысы Уставдын кабыл алынган редакциясын элге тааныштыруу максатында төмөнкү иш-аракеттерди жүргүзөт:

* Уставдын көчүрмөсүн уюмдардын, мекемелердин, ишканалардын, коомдук топтордун жана өкмөттүк эмес уюмдардын, ишкерлердин, көчө жана квартал комитеттерине ж.б. таратат;
* Уставдын көчүрмөсүн маалымат тактайларында, жергиликтүү оз алдынча башкаруу органдарынын веб-сайттарында (бар болгон учурда), ошондой эле Устав менен таанышуу үчүн аны кайсыл жерден (кимден) алууга мүмкүн экендиги тууралуу маалыматтарды жайгаштырат, жарандарды Устав менен тааныштыруу боюнча башка жолдорду камсыз кылат;
* Устав менен таанышуу боюнча, анын аткарылышы боюнча тийиштүү чараларды көрүү маселелери менен элдер кайрылышса, тиешелүү чараларды көрүү боюнча айыл өкмөтүнүн аппаратынын жана анын аймактык бөлүмдөрүнүн кызматкерлерине түшүндүрмө берет.